***Seniori pozor !***

***Nestaňte sa obeťami podvodníkov a zlodejov !***

V súvislosti s trestnou činnosťou páchanou na osobách vyššieho veku, Policajný zbor SR opakovane upozorňuje občanov, najmä seniorov, aby neodovzdávali, príp. nepožičiavali peniaze osobám, ktoré nepoznajú. Môže ísť o podvodníkov a zlodejov.

V ostatnom období sú zaznamenávané  prípady, kedy neznáme osoby (páchatelia) volajú starším osobám a predstavujú sa nielen ako ich príbuzní alebo známi (vnuk, syn, brat, sused, spolužiak) a žiadajú požičať peniaze na rôzne účely, ale tiež aj ako **lekári.** Seniorov kontaktujú telefonicky **v neskorých nočných hodinách alebo skorých ranných hodinách a oznámia im, že ich príbuzný spôsobil dopravnú nehodu, leží v nemocnici, nemôže komunikovať, lebo si pri nehode odhryzol jazyk a súrne potrebuje peniaze.** Páchatelia volajú niekoľkokrát za sebou, aby znemožnili seniorovi preveriť, či skutočne volá ich príbuzný. Žiadajú, aby peniaze poslali po taxikárovi alebo poslali neznámej osobe cez **službu Western Union,** príp. ich osobne priniesli na určené miesto a odovzdali osobe, ktorá zariadi všetky potrebné veci, najmä to, že nehoda nebude hlásená polícii.

**Policajný zbor SR preto upozorňuje seniorov, aby si vždy overili, či naozaj ich telefonicky kontaktuje ich príbuzný alebo lekár,** či iná osoba, ktorá sa predstavila v telefóne. **Zároveň vyzýva seniorov, aby nedávali peniaze osobám, ktoré nepoznajú, aby nevyberali úspory zo svojich účtov pre cudzie osoby, aj keď pôsobia dôveryhodne.**

V nemalej miere sú Policajným zborom SR zaznamenávané aj prípady, kedy páchatelia oslovujú seniorov ako **pracovníci elektrární, vodární, plynární, sociálnych úradov**, či iných inštitúcií, ktorí prišli vrátiť preplatok, vyplatiť sociálny príspevok, zvýšiť dôchodok alebo kontrolujú stav elektromeru a podobne. Tiež vystupujú **ako cudzinci, ktorí sa pýtajú na cestu do nemocnice** a následne pýtajú peniaze na operáciu ich príbuzného, ktorý mal dopravnú nehodu s kamiónom  a leží v nemocnici v kritickom stave. V neposlednom rade páchatelia vystupujú ako **podomoví predajcovia a ponúkajú na predaj tovar** (vlnené prikrývky, masážne stroje, zdravotnícke pomôcky, hrnce, nože) za výrazné zľavy alebo darčeky zadarmo.

**V tejto súvislosti Policajný zbor SR ďalej upozorňuje, že podvodníci a zlodeji ovládajú veľa spôsobov a manipulačných techník ako získať dôveru seniorov, ako sa dostať do ich príbytkov, lokalizovať miesto ich úspor a v nepozorovanej chvíli ich okradnúť. Preto Policajný zbor SR vyzýva seniorov, aby nevpúšťali neznáme osoby do svojich príbytkov, neboli s nimi osamote, nevyberali pred nimi peniaze a nerozmieňali im bankovky, aj keď pôsobia dôveryhodne.**

**V prípade, že Vás kontaktujú osobne alebo telefonicky neznáme osoby a máte podozrenie, že sa jedná o zlodejov či podvodníkov, kontaktujte IHNEĎ políciu na bezplatnom telefónnom čísle 158!**